Da en 72-årig kvinde fik hjertestop i sit hjem, måtte hun vente længe. Områdets akutbil blev sparet væk sidste år, og kvinden måtte derfor vente på en ambulance fra Svendborg.

Der gik 18 minutter, før den nåede frem. Og kvinden nåede at dø.

Hendes pårørende er ikke de eneste, som savner akutbilen. Facebook-gruppen ’Akutbil tilbage til Faaborg i 2017’ har fået 1.160 medlemmer.

I gruppen deler Jens-Erik Højberg en oplevelse:

- Jeg er en af dem, der blev reddet af akutbilen. Jeg fik en blodprop i hjertet, mens vi stadig havde den. Ambulancen skulle ellers komme fra Glamsbjerg. Se at få den tilbage, før det koster flere liv, skriver han.

Læs også : Responstiden halter enkelte steder i Syddanmark

- Folk er nervøse og kede af det. De peanuts, det koster at have en akutbil i Faaborg, skal regionen finde. Der er ikke meget at diskutere, siger Andreas Møller (K), byrådsmedlem i Faaborg-Midtfyn Kommune.

Faaborg-Midtfyns borgmester, Christian Thygesen (V), har bedt regionen om en redegørelse for responstider, og på søndag går borgere 'sympatimarch' for akutbilen.